Nyelvi táborban a Fenyõ tériek
A Fenyõ Téri Általános Iskola 1999 óta szervez külföldi nyelvi táborokat tanulói számára, melyet az intézmény igazgatója, Barilichné Tóth Rita kezdeményezett. Idén közel 90 tanuló vett részt a programokon, közöttük volt néhány a fertõrákosi és a Deák Téri Általános Iskolából is.
Az 5–6. osztályos tanulók Tirolba látogattak, ahol napi négy órában, három csoportban anyanyelvi tanároktól tanulhatták a német nyelvet. A gyerekek betekintést nyerhettek az ottani életbe, lehetõséget kapva ezzel, hogy németnyelv-tudásukat anyanyelvi környezetben bõvítsék. A tanulók jártak Tirol tartomány székhelyén, Innsbruckban, és kirándulást tettek Sopron olaszországi testvérvárosába, Bolzanóba is. Németországban pedig II. Lajos neuschwansteini kastélyát nézték meg, valamint ellátogattak a régió különbözõ nevezetességeihez is. Látták a Swarovski-kristályvilágot, Ausztria legkisebb városát, Rattenberget, átkeltek az Európa-hídon és a Brenner-hágón, mindeközben német nyelvet hallgattak és használtak.
A 7–8. osztályosok nyelvi tábora Németországban, a bajorországi Passau környékén volt az idén. A gyerekek szintén napi négy órában a passaui Leopoldium Európai Gimnázium (Europäisches Gymnasium Leopoldium) termeiben koptatták az iskolapadot. Bajorország két nagy városába is ellátogattak: Münchenben kétórás, német nyelvû buszos városnézés keretében ismerkedtek a várossal, illetve Regensburgba tettek kirándulást. Ezek mellett hajókiránduláson is voltak, ahol nemcsak Passauval ismerkedtek, hanem az öreg Duna történetével is. Jártak múzeumfaluban, grafitbányában, üvegfúvó városban, dómokban és tiszteletüket tették Szent István király felesége, Gizella királyné sírjánál.

Nemzetiségi oktatás
Az iskola legfõbb céljának a német nemzetiségi nyelv megtanítását, a kisebbség történelmének, kultúrájának, hagyományainak megismertetését, valamint az anyaország megismerését tûzte ki. Ennek eléréséhez minden lehetõséget igyekszik kihasználni.